ml ml ml en ml ml ml ml ml en ml ml ml fr ml ml ml en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ceb ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml fr en ml cs cs en cs da en da cs en en cs cs en cs da da cs en en en en cs en cs da en en cs cs cs cs ml tr ml ml
തത്വങ്ങളും ദര്‍ശനങ്ങളും കാല ദേശങ്ങള്‍ക്കു അതീതമാണല്ലോ .എല്ലായിടത്തും സമാനമായ ആത്മീയ ചിന്തകളും ദര്‍ശനങ്ങളും ശാസ്ത്ര ചിന്തകളും കലാ ദര്‍ശനങ്ങളും ,ആഘോഷങ്ങളും ആചാരങ്ങളും നിലനിന്നുരുന്നതായി കാണാം . ചിലവയ്ക്ക് പ്രചാരം കൈവന്നു .ചിലവയാകട്ടെ അതാതിന്റെ ഭൂമികയില്‍ ചുറ്റിപ്പിണഞ്ഞു കിടന്നു . ചില മിത്തുകള്‍ ദേശങ്ങള്‍ക്കു അപ്പുറവും എത്റെടുക്കപ്പെട്ടത് അങ്ങിനെയാണ് . ചില പ്രദേശങ്ങളുടെ സ്വകാര്യമായി ചില മിത്തുകള്‍ .എങ്കിലും ഇവയെ പറ്റി കൂടുതല്‍ അറിയുമ്പോള്‍ സമാനമായി ഇതര ദേശങ്ങളിലെമിത്തുകളുമായി സമാനതകള്‍ കാണാം .ചില വൈരുധ്യങ്ങള്‍ ഉണ്ടാകുമ്പോളും ദര്‍ശനങ്ങളിലെ സമാനത ഇവയെ ഒന്നിപ്പിക്കുന്നു
ഗ്രീക്ക് പുരാണത്തിലെ Sisyphus എന്ന കഥാപാത്രവുമായി നാറാണത്ത് ഭ്രാന്തന്‍ എന്ന കേരളീയ മിത്തിനെ വേണംഎങ്കില്‍ സാദൃശ്യപ്പെടുത്താം,രണ്ടുംതമ്മില്‍ ഒരു പാട് വ്യത്യാസങ്ങള്‍ ഉണ്ടെങ്കിലും
മരണംഅടുത്തപ്പോള്‍ സ്വന്തംഭാര്യയെ പരീക്ഷിക്കുന്നതിനായി തന്റെ ഭൌതികശരീരം പൊതുസ്ഥലത്ത് ചങ്ങലകളില്‍ പൊതിഞ്ഞു പ്രദര്‍ശിപ്പിക്കാന്‍ ആവശ്യപ്പെന്ന Sisyphus.ഭാര്യക്ക്തന്നോടുള്ള സ്നേഹം മനസ്സിലാക്കുന്നതിനായി ആയിരുന്നെത്രേ ഈ പരീക്ഷണം, ദൈവശാപത്തിന്റെ ഭാഗമായി പാതാളവാസത്തിനു ശിക്ഷിക്കപ്പെടുകയും ചെയ്തു. പാതാളത്തില്‍ വച്ച് ഭാര്യയുടെ പ്രവുത്തിയില്‍ പ്രതികാരബുദ്ധിയോടെ മോചനംആവശ്യപ്പെട്ട Sisyphus നോട്ദൈവം മറ്റൊരു പരീക്ഷണം നല്‍കുകയായിരുന്നു എന്നും പറയപ്പെടുന്നു.തിരിച്ചു ഭൂമിയില്‍ എത്തുന്ന Sisyphus പക്ഷെ മലയും പുഴയും കാടും സാഗരങ്ങളും നിറഞ്ഞ ഭൂമിയെ ആസ്വദിച്ചു നടക്കുന്നു .പാതാളത്തിലേക്ക് തിരിച്ചു ചെല്ലുന്നില്ല .അവസാനംമെര്‍ക്കുറി ദേവന്‍ Sisyphus നെ ബലമായി പാതാളത്തിലേക്ക് തിരിച്ചു കൊണ്ട് പോകുന്നു .പാതാളത്തില്‍ ഒരു വലിയ പാറക്കല്ലിനെ കുന്നിന്‍ മുകളിലേക്ക് ചുമന്നോ ഉരുട്ടിയോ കയറ്റി മുകളില്‍ എത്തുമ്പോള്‍ താഴേക്കു ഉരുട്ടി വിടണം.ഇതാണ് Sisyphus ന് വീണ്ടും ലഭിക്കുന്നപരീക്ഷണം. വീണ്ടും താഴെ എത്തി പഴയ കല്ലിനെ മുകളിലേക്ക് കയറ്റണം.ഈപ്രവൃത്തി ആവര്‍ത്തിച്ചു കൊണ്ടേ ഇരിക്കണം....മനുഷ്യജീവിതത്തിന്റെ അര്‍ത്ഥമില്ലായ്മ, ജീവിതത്തിനു മേല്‍ ദൈവികശക്തികളുടെ പ്രഭാവം.എന്നിവയാണ് ഈപ്രവൃത്തിയിലൂടെ അനാവൃതമാകുന്നത്. കേവലമായ മനുഷ്യര്‍ ദിനം ദിനം ലൌകികസുഖങ്ങല്‍ക്കായി ക്ളേശപ്പെടുകയും മത്സരിക്കുകയും ചെയ്യുന്നു.അവസാനം കുന്നില്‍ നിന്നും താഴേക്കു ഉരുട്ടിവിടുന്ന കല്ലുപോലെ മരണം വന്നെത്തുന്നു....ഇങ്ങിനെ മനുഷ്യജീവിതത്തിന്റെ കേവലാത്മ്കത കാണിച്ചു തരുന്ന അസംബന്ധ നാടകപ്രവര്‍ത്തനം ആണ് Sisyphus എന്ന കഥാപാത്രത്തിന്റെത്. ഗ്രീക്ക് നാടക ആശയങ്ങളുടെ മറ്റൊരു തലം. ഇവിടെ ഒരു ശിക്ഷയുടെ ഭാഗമായി , ദൈവത്തിന്റെ ഉത്തരവ് നടപ്പാക്കുന്ന കഥയാണ് Sisyphus ന്റെത്. ഭാരത്തെ കുന്നു കയറ്റുംപോള്‍ നാളെയില്‍ ഉള്ള പ്രതീക്ഷകള്‍ ആണ് ജീവിതത്തെ മുന്നോട്ടു നയിക്കുന്നത്.മുകളില്‍ നിന്നും കല്ല്‌ താഴേക്കു ഉരുട്ടി താന്‍ ഇത്രസമയം ചെയ്ത പ്രവൃത്തിയെ ഉപേക്ഷിക്കുമ്പോള്‍ ഉള്ള മാനസികമായ ദുഃഖം അനുഭവിപ്പിക്കലാണ് ദൈവശിക്ഷ. ഇവിടെ താഴേക്കുകല്ല്‌ ഉരുട്ടിയിടുമ്പോള്‍ Sisyphus അനുഭവിക്കുന്നത് നിരാശയാണ്.വീണ്ടും താഴെ പോയി കല്ല്‌ ഉരുട്ടണം എന്ന ശാപം അയാളെ പിന്തുടരുകയും ചെയ്യുന്നു.ആയാസം, ഉപേക്ഷിക്കല്‍,നിരാശ, ആയാസത്തിന്റെ ആവര്‍ത്തനം,ദൈവഹിതത്തിനു മനുഷ്യാവസ്ഥകളില്‍ ഉള്ള സ്വാധീനം,നിത്യജീവിതത്തിന്റെ അസംബന്ധത ഇതൊക്കെയാണ് ഗ്രീക്ക് പുരാണ കഥയുടെ Sisyphus ആശയം.ഒരിക്കല്‍ ആയാസപ്പെട്ട്‌ കയറ്റിയ കല്ലിനെ താഴെക്കിട്ട് വീണ്ടും അതിനെ മുകളിലേക്ക് കയറ്റാന്‍ നിശ്ചയത്തോടെ ആത്മവിശ്വാസത്തോടെ കുന്നിറങ്ങുന്ന Sisyphus വിധിക്ക് എതിരെ പോരാടാന്‍ ഉള്ള മനുഷ്യന്റെ കല്ലിനെ തോല്‍പ്പിക്കുന്ന ദൃഡ നിശയത്തെ കാണിക്കുന്നതായി മറ്റൊരു ദര്‍ശനവും ചില ചിന്തകള്‍ പങ്കിടുന്നുണ്ട്‌ .
നാറാണത്ത് ഭ്രാന്തന്‍ എന്ന മിത്തിനെ സമീപിക്കുമ്പോള്‍ വാകീറിയിട്ടുണ്ടെങ്കില്‍ അന്നം ദൈവം നല്‍കിയിരിക്കും എന്ന വരരുചി വരത്തിന്റെ ഭാഗമായി അദ്ദേഹം പുഴക്കരയില്‍ ഉപേക്ഷിക്കപ്പെടുന്നു.ദൈവഹിതം ആണെങ്കിലും ശാപം അല്ല. ദൈവ നിശ്ചയത്തെ അനുസരിക്കലാണ് ഇവിടെ. ഏതു ഗോത്രത്തില്‍ പിറന്നാലും വ്യക്തിയുടെ കുലം രൂപപ്പെടുന്നത് ആര് വളര്‍ത്തുന്നു എവിടെ വളരുന്നു എന്നതിന് അനുസരിചാണല്ലോ.അങ്ങിനെ ബ്രാഹ്മണ കുലക്കാരാല്‍ എടുത്തു വളര്‍ത്തപ്പെടുന്ന ഉണ്ണി വേദം അഭ്യസിക്കപ്പെടുന്നു.കേവല മനുഷ്യര്‍ക്ക് ഭ്രാന്തന്‍ എന്ന് വിശേഷിപ്പിക്കാന്‍ തോന്നുന്ന വിധം പ്രവൃത്തികള്‍ ചെയ്യുന്നു. ചെറുപ്പത്തില്‍ തന്നെ ജീവിതം കൊണ്ട് തന്നെ തന്റെ ആശയങ്ങളെ ദര്‍ശനങ്ങളെ ബാഹ്യ പ്രേരണ കൂടാതെ പ്രകാശിപ്പിക്കുന്നു. ഇവിടെ കല്ലുരുട്ടല്‍ സന്തോഷത്തോടെ ആണ്.ഗ്രീക്ക് കഥയിലെ പോലെ ശാപത്തിന്റെ ഭാഗമായി താന്‍ ചെയ്യുന്ന പ്രവൃത്തി എന്ന ചിന്തയില്ല. തന്റെ ജീവിതദൌത്യം പോലെയാണ് ഈ ഏറ്റെടുക്കല്‍.അത് പോലെ തന്നെ കല്ല്‌ താഴേക്കു ഉരുട്ടി വിടുമ്പോള്‍ ദുഖമല്ല അലൌകിമായ പൊട്ടിച്ചിരി ആണ് കുന്നില്‍ മുഴങ്ങുന്നത്. സ്വന്തം ജീവിതം ത്യജിക്കുംപോള്‍ താന്‍ എന്തായിരുന്നു എന്താണ് എന്താകും എന്നതിനെ പറ്റി കൃത്യമായ കാഴ്ചപ്പാടില്‍ നിന്നാണ് ഈ ചിരി..വേണം എങ്കില്‍ ഒരു കഥാപാത്രം മാത്രം ഉള്ള പ്രപഞ്ചത്തെ മൊത്തം കാണികള്‍ ആക്കുന്ന നാടകം ആയി ഇതിനെ കാണാം. ജീവിതത്തെ ഇത്ര ലഘുവായി അതിനു വേണ്ടി എടുക്കുന്ന കഷ്ടപ്പാടുകളെ എത്രമേല്‍ കഠിനം എങ്കിലും ദൈവഹിതം അനുസരിക്കുന്ന ലാഘവത്തോടെ,മരണത്തെ ഇത്രമേല്‍ പൊട്ടിച്ചിരിയോടെ നേരിടാന്‍ ഉള്ള ദര്‍ശനം .ഇത് ഭ്രാന്തല്ല ദര്‍ശനമാണ്.കേവലജീവിതങ്ങള്‍ ഭ്രാന്തായി മുദ്രകുത്തുന്നു എന്ന് മാത്രം.ഒരുതരത്തില്‍ എല്ലാരുടെയും ഉള്ളില്‍ ചികഞ്ഞു നോക്കിയാല്‍ ഈ അനുഭവം കാണുകയും ചെയ്യാം.ആശകള്‍ക്ക് മീതെ, അക്കങ്ങളുടെ മേലെ അടയിരിക്കുന്ന നമുക്കെല്ലാം ,അതൊക്കെ ഉപേക്ഷിക്കുന്നത് ദുഃഖം ആയിരിക്കുമ്പോള്‍ ഇതെല്ലാം ഇത്രയേ ഉള്ളൂ..എന്ന ചിന്ത,നാളെയെ പറ്റിയുള്ള വ്യാകുലത ഇല്ലായ്മ എന്നതെല്ലാം കഥാപാത്രത്തിന്റെ വ്യത്യസ്തതകളാകുന്നു. ചെറിയ നഷ്ടങ്ങള്‍ക്ക് പോലും നിരാശയുടെ പടുകുഴിയില്‍ വീണു പോകുന്ന സാധാരണ ജന്മങ്ങള്‍ക്ക് ,ജീവിതത്തെ ഇതിലും മനോഹരമായി എങ്ങിനെ കാണിച്ചു കൊടുക്കും? പ്രവൃത്തി ചെയ്യുമ്പോള്‍ഉള്ള മാനസികമായ ഉല്ലാസമാണ്,ഉന്മാദമാണ് ഇവിടെ കാണാനാവുക.ഉരുട്ടല്‍ ഗുരുത്വാകര്‍ഷനത്ത്തിനു വിപരീത പ്രവൃത്തിയും ഉരുട്ടിയിടല്‍ അതിനു കീഴ്പ്പെടുന്ന പ്രവൃത്തിയും.അങ്ങോട്ട്‌ ആയാസപ്പെട്ട്‌ കയറ്റിയ ദ്രവ്യം താഴേക്കു എത്ര ലളിതമായി ഉരുണ്ടു പോകുന്നു എന്ന കാഴ്ചയാണ് ചിരിപ്പിക്കുന്നത്..പ്രകൃതിക്ക് വിപരീതമായി എന്തെങ്കിലുംചെയ്യാനാണ് ആയാസം.മറിച്ചു പ്രകൃതിക്ക് വിധേയമായി മാറുമ്പോള്‍ ലാഘവംആയി മാറുന്ന പരിസ്ഥിതി ദര്‍ശനം. ഇത്തിരികേവലമായി ചിന്തിച്ചാല്‍ ഭ്രാന്താണ് പ്രകൃതിക്ക് ഏറ്റവുംകീഴ്പ്പെടുന്ന വികാരം.ഭ്രാന്തുള്ളവര്‍ക്ക് ലൌകികജീവിതത്തോടു ആര്‍ത്തിയില്ലല്ലോ.സ്വന്തം ശരീരത്തെ പ്രകൃതിക്ക്സ്വാഭാവികമായി നിലനിര്‍ത്തുക എന്നത് മാത്രം.മഴ വെയില്‍ പ്രകൃതിഭാവങ്ങള്‍ ഒക്കെ അനുഭവിച്ചുള്ള ജീവിതം.രോഗഭീതിയില്ല,മരണഭീതി തെല്ലുംഇല്ല.ഒന്നിനെയുംപേടിയില്ല.ആരോടുംകടപ്പാടില്ല..ഉണ്ടാക്കുന്നുമില്ല.ചുറ്റുപാടിന് ഒരു കോട്ടവുംഉണ്ടാക്കുന്നില്ല.അഥവാ ചുറ്റുപാടിനെ ബഹുമാനിക്കുന്നു. ഈ ലോകം എല്ലാവരുടെതും ആണ്.ചെറിയ ജീവിക്കും വലിയ ജീവിക്കും ഒരേപോലെ..ഈ ഭൂമി എല്ലാവരുടെതും ആണ്.ഉറുമ്പുകളെ എണ്ണുക എന്ന നാറാണത്ത് ഭ്രാന്തന്‍ പിന്തുടര്‍ന്നിരുന്ന മറ്റൊരു പ്രവുത്തിക്കും ഇങ്ങിനെ ഒരു തലം കാണാം.സൂക്ഷ്മമായതിനെ കൂടി ദര്‍ശിക്കുന്ന തലം.ഒരു ദിവസം എന്നിക്കൊണ്ടിരിക്കുംപോള്‍ ഒരു വഴിപോക്കന്‍ ഇപ്പോള്‍ എത്ര എണ്ണം ആയി എന്ന് ചോദിച്ചപ്പോള്‍ ഇപ്പോള്‍ ഒരെണ്ണം കുറഞ്ഞു എന്ന മറുപടിയില്‍ ഒരു ദിവസം കഴിയുമ്പോള്‍ ആയുസ്സില്‍ നിന്നും ഒരു ദിവസം ആണ് കുറഞ്ഞു പോകുന്നത് എന്ന ആശയം കണ്ടെടുക്കാം .
Sisyphus കല്ലുരുട്ടുന്നത് പാതാളത്തില്‍ ആണെങ്കില്‍ നാറാണത്ത് ഭ്രാന്തന്‍ കല്ലുരുട്ടുന്നത് ലോകത്തിന്റെ മുന്നില്‍ സാധാരണ ജീവിതങ്ങള്‍ക്ക് മുന്നില്‍ ആണ് .ഗ്രീക്ക് മിത്ത് ഒരു പുരാണ കഥയായി അവശേഷിക്കുമ്പോള്‍ നാറാണത്ത് ഭ്രാന്തന് കുറച്ചുകൂടി ചരിത്ര പരിവേഷം ലഭിക്കുന്നു .പ്രത്യേകിച്ചും അദ്ദേഹത്തിന്റെ സാന്നിധ്യം ഉണ്ടായതായി പറയപ്പെടുന്ന സ്ഥലങ്ങള്‍ , വരരുചി കഥയിലെ ഇതര സഹോദര കഥാപാത്രങ്ങള്‍ ,അവരുടെ എല്ലാം പിന്‍ മുറക്കാര്‍ എന്നിവയെ പറ്റി ഇപ്പോളും അന്വേഷണത്തിന് മുതിരാവുന്ന കാലഗണന നമുക്ക് മുമ്പില്‍ ഉണ്ടായിരിക്കുമ്പോള്‍ .വിശ്വാസം ഭക്തി എന്നിവയ്ക്ക് അപ്പുറവും ഭ്രാന്തനെ വേണം എങ്കില്‍ കാണാം .ദൈവത്തെ അദ്ദേഹം അങ്ങോട്ട്‌ ആരാധിചിരുന്നോ ,ദൈവത്തില്‍ വിശ്വസിച്ചിരുന്നോ എന്ന് പോലും സംശയം തോന്നാം .തന്നില്‍ തന്നെയാണ് ദൈവം എന്നതാണ് അദ്ദേഹത്തിനു ചേരുന്ന മതം .അതാണല്ലോ ലോകത്തില്‍ ദൃഡമായ എല്ലാ മത ചിന്തകളും അവസാനം എത്തി നില്‍ക്കുന്നതും .ഭ്രാന്തന്‍ ശരിക്കും പച്ചയായ മനുഷ്യന്‍ ആണ് .മനുഷ്യന്‍ ആയി ജീവിച് ,മനുഷ്യനായി നിന്ന് കൊണ്ട് തന്നെ അതിമാനുഷമായ പ്രവുത്തികളും ചിന്തകളും ദര്‍ശനങ്ങളും ലളിതമായി സംവേദിക്കുകയാണ് ഇവിടെ .വേദം പഠിച്ചിട്ടുണ്ടെങ്കിലും അതിന്റെ സത്ത ലോകത്തിനു പകരുന്ന രീതി ലളിതമാണ് .എല്ലാവര്ക്കും മനസ്സിലാകുന്ന രീതിയില്‍ .
സര്ഗാത്മകമാണ് ഭ്രാന്തന്റെ പൊട്ടിച്ചിരി കുന്നില്‍ മുഴങ്ങുന്നത് .കല്ല്‌ തട്ടി തട്ടി താഴേക്കു ഉരുണ്ടു പോകുമ്പോള്‍ ഒരു ശിശുവിനെ പോലെ നിഷ്കളങ്കമായ ചിരി .അങ്ങിനെ മനസ്സിനെ നിര്‍മലമാക്കുന്നത് ഒന്നും ആരുടേയും സ്വന്തം അല്ല ലഭിക്കുമ്പോളും ത്യജിക്കുംമ്പോളും ഒരേ പോലെ തന്നെ കാണണം .സ്വന്തം ജീവന്‍ പോലും .ഒന്നും ഇല്ലായ്മയാണ് പൊട്ടിച്ചിരിയുടെ ഭൂമിക .എല്ലാം ഉള്ളവന് ഉള്ളില്‍ അതിന്റെ ഘനം ഉണ്ടാകും .ചിരിക്കാന്‍ ആകില്ല .ആധുനികഭാഷയില്‍ ടെന്‍ഷന്‍.ഒന്നും ഇല്ലാത്തവന് ടെന്‍ഷന്‍ ഇല്ലല്ലോ .അതില്‍ നിന്നും മാത്രമേ അനാദിയായ , നിര്‍മലമായ ചിരി ഉയരൂ ..ഉള്ളിലെ ഘനം ഇല്ലാതാകൂ .അവന്‍ ഒന്നും കൊണ്ടുവന്നിട്ടില്ല ഒന്നും കൊണ്ട് പോകുന്നില്ല .
ഊര്‍ജ തന്ത്ര പ്രകാരം ചരിവുതലം പ്രവൃത്തി ലഘൂകരിക്കാന്‍ ഉള്ള മാര്‍ഗമാണ് .അത് പോലെ തന്നെ സിസിഫസ് കല്ലിനെ ചുമന്നു കൊണ്ടുപോകുമ്പോള്‍ നാറാണത്ത് ഭ്രാന്തന്‍ കല്ലിനെ ഉരുട്ടി കയറ്റുകയാണ് .ഘര്‍ഷണത്തെ അതിജീവിക്കാന്‍ ഉരുട്ടല്‍ ആണ് ഫലപ്രദം .ചുമന്നു കയറ്റുന്നതിനേക്കാള്‍ ഉരുട്ടി കയറ്റുക എന്ന യുക്തിയും ഇവിടെ ഉപയോഗിച്ചിരിക്കുന്നതായി കാണാം .ഉയര്‍ന്ന സ്ഥാനത്ത് എത്തുന്ന കല്ലിനു ലഭിക്കുന്ന സ്ഥിതികോര്‍ജവും താഴേക്കു വരുമ്പോള്‍ അതിനു കിട്ടുന്ന ഗതികോര്‍ജവും .ഒരു തരത്തിലെ ഊര്‍ജം മറ്റൊരു തരത്തിലേക്ക് മാറുന്നു
ഗ്രീക്ക് മിത്ത് കഥാപാത്രത്തെ ദൈവം ശിക്ഷിക്കുംപോള്‍ ഭ്രാന്തന് ദേവി ഇഷ്ടവരമാണ് നല്‍കുന്നത്. ഭ്രാന്തന് ദേവീദര്‍ശനം എന്നതില്‍ ഉപരി ദേവിക്ക് ഭ്രാന്തന്റെ ദര്‍ശനം കിട്ടിയ പോലെ ചിന്തിക്കാം.പ്രത്യക്ഷപ്പെടുന്ന ദേവിതന്റെ വിളയാട്ടത്ത്തിനു തടസ്സമാകുന്ന സ്ഥലത്ത് നിന്നും ഒഴിഞ്ഞു പോകാന്‍ ഇങ്ങോട്ട് ആവശ്യപ്പെടുന്നതിനെ ഭ്രാന്തന്‍ ചോദ്യം ചെയ്യുന്നുണ്ട്.വരമായി ആദ്യം ചോദിക്കുന്നത് തന്റെ ആയുസ്സ് എത്രയാണ് എന്നാണു.അത് കല്പിക്കാന്‍ ദേവിക്ക് ആകുന്നില്ല.ആയുസ്സിന്റെ മേല്‍ ദേവിക്ക് പോലും നിയന്ത്രണംഇല്ല..പിന്നെ ചോദിക്കുന്നത് ആയുസ്സില്‍ നിന്നും ഒരുദിവസം കൂട്ടാനോ കുറയ്ക്കാനോ പറ്റുമോ എന്നാണു..അതിലും ദേവി തോല്‍ക്കുന്നു. ദേവിക്കും മീതെയുള്ള പ്രപഞ്ചശക്തിയുടെ ഉത്തരവിനെ എങ്ങിനെ ദേവി തിരുത്താനാണ്.അഥവാഈശ്വര ചൈതന്യം കുടികൊള്ളുന്നത് അവനവനില്‍ തന്നെ ആയിരിക്കുമ്പോള്‍..? തത്വമസി എന്ന ദര്‍ശനം ഇവിടെ മിന്നിമറിഞ്ഞു പോകുന്നു. മന്‍ഷ്യന്‍ പഞ്ച ഭൂതങ്ങളില്‍ നിന്നും ഉണ്ടായതാണ്. പഞ്ചഭൂതങ്ങളില്‍ കുടികൊള്ളുന്നത് പ്രപഞ്ചമാണ്‌..ഈശ്വര ശക്തിയാണ്.ആ ഈശ്വരാംശംഓരോ വ്യക്തിയിലും കുടികൊള്ളുന്നു എന്ന ദര്‍ശനം.അപ്പോള്‍ ആര്‍ക്കുംആരെയും ഇല്ലാതാക്കാന്‍ കഴിയില്ല എന്ന് കാണാം. ഇടതു കാലിലെ മന്ത് വലതു കാലിലേക്ക് മാറ്റാനാണ് ഭ്രാന്തന്‍ വരം ചോദിക്കുന്നത്...പ്രപഞ്ചത്തില്‍ ഒന്നും പുതുതായി സൃഷ്ടിക്കാനോ നശിപ്പിക്കാനോ സാധിക്കുന്നില്ല.ഒരു രൂപത്തിലുള്ള ഊര്‍ജത്തെ മറ്റൊരു രൂപത്തില്‍ ആക്കി മാറ്റാന്‍ മാത്രമേ കഴിയു എന്ന ഊര്‍ജസംരക്ഷണ നിയമം പോലും ഇവിടെ പറയാതെ പറയുന്നു എന്ന് കല്പിക്കാം.
ഗ്രീക്ക് പുരാണകഥയെക്കാള്‍ ഔന്നത്യം ഉള്ള ഭാവനയാണ് ,ഐതിഹ്യമാണ്‌ നാറാണത്ത് ഭ്രാന്തന്റെത് എന്ന് കാണാം.ഭക്തിപരമായ ഭാരതീയ ദര്‍ശനങ്ങള്‍ എല്ലാം ഈ മിത്തില്‍ ഒളിഞ്ഞു കിടക്കുന്നതായി കാണാം.കൂടുതല്‍ ആഴത്തില്‍ ഉള്ള പഠനം ആവശ്യമുള്ള വിഷയം
പോസ്റ്റ് ചെയ്തത് sivaprasad palod ല്‍ 9:09 PM 2 അഭിപ്രായങ്ങൾ:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
പ്രസിദ്ധീകരണങ്ങള്‍ക്ക് ഇന്ന് മലയാളത്തില്‍ പഞ്ഞമില്ല .ചുരുക്കം ചിലവയില്‍ ഒഴിച്ച് ബാക്കി എല്ലാറ്റിലും നിരവധി കവിതകള്‍ പുറത്തിറങ്ങുന്നു .പുസ്തക പ്രസിദ്ധീകരണവും പഴയ കാലത്തെക്കാള്‍ എളുപ്പം ആയി .സൈബര്‍ മേഖല സാഹിത്യ മാധ്യമം ആയതോടെ സ്വയം പ്രസാധകര്‍ ആയ സാഹിത്യ തല്പരരുടെ എണ്ണവും കൂടി .ഒരു തരത്തില്‍ എഴുത്തിന്റെ ജനാധിപത്യ വത്കരണം .പക്ഷെ ശ്രദ്ധിക്കപ്പെടുന്ന രചനകള്‍ രചയിതാക്കള്‍ കുറവ് തന്നെ .കെട്ടിയ കുറ്റിക്ക് ചുറ്റും മേയുന്ന പശുവിനെ പോലെ നിയതമായ വട്ടത്തില്‍ വലിയ പുതുമകള്‍ സൃഷ്ടിച്ചു എടുക്കാന്‍ കഴിയാതെ തന്റെ ശബ്ദം വേറിട്ട്‌ കേള്‍പ്പിക്കാന്‍ ആകാതെ ആത്മരതിയില്‍ ഒതുങ്ങുന്നില്ലേ നവകാല സാഹിത്യ യുവത്വം ? ചര്‍ച്ച ചെയ്യപ്പെടെണ്ടതാണ് ..
ശിവപ്രസാദ് കാരക്കുന്നത്ത് എന്ന യുവ കവിയുടെ കത്തുന്ന മഴ  എന്ന കവിത സമാഹാരം കയ്യിലെടുക്കുമ്പോള്‍ ഈ ചിന്ത മനസ്സില്‍ ഉണ്ടായിരുന്നു ..പക്ഷെ അനുഭവങ്ങളുടെ കയ്യൊപ്പുള്ള കവിതയുടെ തീ യുള്ള രചനകള്‍ , വായനക്കാരനും അനുഭവപ്പെടുന്ന രചനാരീതി എന്നിവ യും എടുത്താല്‍ പൊങ്ങുന്ന ഇതിവൃത്തം കൊണ്ടുള്ള കളിയും ,അതെ സമയം കാലത്തെ വായിച്ചെടുക്കാനുള്ള ശ്രമവും കത്തുന്ന മഴയെ വ്യത്യസ്തമാക്കുന്നു എന്നതാണ് ഈ കുറിപ്പിന്റെ പിന്നിലെ മനോഗതി .
നേര്‍ക്കാഴ്ച എന്ന ആദ്യ കവിത .ഒറ്റയ്ക്ക് നിന്നാല്‍ ഒരു ദിവസം കൊണ്ട് കൊന്നു തിന്നപ്പെടും എന്നാ വ്യഥയോടെയാണ് ഭൂമി നിലനില്‍ക്കുന്നത് എന്ന് വരച്ചിടുന്നു. അതെ സമയം ആ ഭീതിയെ മറികടക്കാന്‍ ഭൂമി തന്റെ ഉടലിനെ സര്‍വ ചരാചരങ്ങള്‍ക്കുമായി വീതിച്ചു നല്‍കുകയും ചെയ്യുന്ന ചിത്രം .ഒരേ സമയം വിധിക്ക് കീഴങ്ങുന്നു എന്നും അതെ സമയം വിധിയെ തോല്‍പ്പിച് അതിനെ അതിജീവിക്കുംയ്ഹും ചെയ്യുന്ന കവിത,.
എത്ര കബളിപ്പിക്കപ്പെട്ടാലും സ്നേഹിക്കാന്‍ മാത്രം അറിയുന്ന ചിലര്‍ ഉണ്ട് .ചതി ആണെന്ന്നു അറിഞ്ഞും ചതിയില്‍ പെടുന്നവര്‍, എത്ര കെണിയില്‍ വീണാലും വീണ്ടും അടുത്ത കെണിയിലേക്കു വലിച്ചടുപ്പിക്കപ്പെടുന്നവര്‍..പക്ഷെ അപ്പോളും ചരിത്രം ഒരു പക്ഷെ വിഡ്ഢികള്‍ എന്ന് മുദ്ര കുത്തുംപോളും സ്നേഹത്തിന്റെ പോട്ടാനൂലുകള്‍ മനസ്സില്‍ പേറുന്ന ഈ ജന്മങ്ങള്‍ ആണ് ലോകത്തെ ഇത്രയെങ്കിലും ആര്‍ദ്രമായി നില നിര്‍ത്തുന്നത് എന്ന് ഉത്ഘോഷിക്കുന്നതാണ് നൂല്‍ എന്നാ കവിത .
സ്വന്തം ഉടല്‍ ശവമാക്കുന്ന,പ്രാണന്‍ പോകുന്നതുവരെ തിരിഞ്ഞു നോക്കാതെ യാന്ത്രികമായി മരണമെത്തുന്ന നേരത്ത് മാത്രം കടന്നുവരുന്ന പെണ്ണ് ,ഇവ രണ്ടും മറ്റു രണ്ടു കവിതകളില്‍ നിന്നും മാറി നിന്ന് കേവല കാഴ്ചകള്‍ ആയി മാറുന്നു .ശില്പ ഭദ്രത അല്പം ചോര്‍ന്നു പൊകുന്നതായി നാല് പെണ്ണുങ്ങള്‍ എന്ന കവിത .പക്ഷെ വാചാലതയുടെ കസര്‍ത്ത് ഇല്ലാത്തത് കൊണ്ട് ശരാശരി വായന നല്‍കുകയും ചെയ്യുന്നുണ്ട് .
കീഴടങ്ങല്‍ പൊരുത്തപ്പെടല്‍ ,ദൈന്യത ഈ മൂന്നും ചേര്‍ത്ത് എഴുതിയതാണ് നഗ്ന ചിത്രങ്ങള്‍ എന്ന കവിത.രണ്ടാം വായനയില്‍ മാത്രം വെളിപ്പെടുന്ന നീയും ഞാനും ബിംബങ്ങളുടെ ഭാവം കവിതയുടെ സൌന്ദര്യമായി മാറുന്നു .
കനല്‍ തിന്നുള്ള ഉറക്കം ആയതിനാല്‍ സ്വപ്നങ്ങള്‍ക്ക് മരണത്തിന്റെ ഗന്ധമാണ് .അവിടെയാണ് വ്യക്തി ഓര്‍മകളെ തേടുന്നത് .വാര്‍ധക്യത്തിന്റെ വ്യഥകളെ വ്യക്തമാക്കുന്ന കവിത ആണിത് .പറഞ്ഞു തേഞ്ഞ ഇതി വൃത്തങ്ങളെ കൊതിപ്പിക്കുന്ന രീതിയിലേക്ക് പറിച്ചു എഴുതാന്‍ കവിക്ക് ആകുന്നുണ്ട് .കണ്ടുമുട്ടല്‍ എന്ന കവിതയിലൂടെ .കാഴ്ചകളുടെ ഭീകരത് ,നിസ്സംഗത കാണിച്ചു തരുന്ന ക്യാമറ കണ്ണു എന്ന കവിത .പുതുകാലത്തിന്റെ മാധ്യമം ഒരു പക്ഷെ കാഴ്ചകള്‍ ആണ് .പ്രണയവും പ്രസവവും രതിയും യുദ്ധവും ,എന്തും ഏതും കാഴ്ചകള്‍ ആയി വിളമ്പി തരുന്ന ലോകം .ഈ ശാപത്തെ കാണിച്ചു തരുന്ന കവിത .
സമാഹാരത്തിന്റെ പേരായി തന്നെ മാറിയ കത്തുന്ന മഴ എന്ന കവിത.ഒരു നോവലിന്റെയോ കഥയുടെയോ ഇതിവൃത്തം ആക്കാവുന്ന പ്രമേയം .മുണ്ടൂരിന്റെ മൂന്നാമത് ഒരാള്‍ എന്ന പ്രസിദ്ധ കഥയുടെ ഭാവം .ഒരാളുടെ ഇല്ലായ്മയില്‍ ആണ് അയാള്‍ സൃഷ്ടിക്കുന്ന ശൂന്യതയില്‍ ആണ് നമ്മള്‍ ആ വ്യക്തിയെ ശരിക്കും അറിയാന്‍ ശ്രമിക്കുന്നത് .തന്റെ എല്ലാ മര്‍ദ്ദനങ്ങള്‍ക്കും വിനീത വിധേയ ആയി കഴിയുന്ന ഭാര്യ മരിച്ചു കഴിയുമ്പോള്‍ പഴയ വിവാഹ ഫോട്ടോ നെഞ്ചില്‍ അടക്കിപ്പിടിച്ചു കരയുന്ന  ഒരു കാലത്ത് മദ്യപന്‍ ആയിരുന്ന ഭര്‍ത്താവിന്റെ ചിത്രം ആ മൂന്നാമത് ഒരാള്‍ക്ക്‌ കത്തുന്ന മഴ കൊണ്ട് കണ്ണീരു കൊണ്ട് ഉള്ള അര്‍ച്ചന ആയി മാറുന്നു .
കൊടി എന്ന കവിത ക്ക്  ഒരു കറുത്ത ഹാസ്യത്തിന്റെ സ്വഭാവം ഉണ്ട്. മിക്കവാറും എല്ലാ പതാകകളും പ്രത്യക്ഷ നിറങ്ങള്‍ മാറ്റി വച്ചാല്‍ ഉള്ളില്‍ ഒരേ നിറം പേറുന്ന ,നിറം കാണിച്ചു പ്രലോഭിപ്പിക്കുംപോലും നിറം ഇല്ലായ്മയുടെ ശൂന്യതയുടെ പതാകകള്‍ കണ്ടു അതില്‍ മയങ്ങിപ്പോകുന്ന കേവല സമൂഹമാണ് കവിയുടെ മനസ്സില്‍ .
കത്തി ഒരു ഭഗ്ന പ്രണയത്തിന്റെ ബാക്കി പത്രമാണ്‌ .തന്നെ തിരിച്ചറിയാതെ പോയ  കാമുകിക്ക്  മൌനം കൊണ്ട് പ്രതികാരം തീര്‍ക്കുന്ന പ്രണയി .ആകാശം പോലെത്തേ കത്തി ഹൃദയത്തില്‍ കുത്തുന്ന വേദന എന്റെ മൌനം കൊണ്ട് അവള്‍ അറിയണം എന്ന ആത്മശാപം .എല്ലാം ഒരു നടിപ്പു മാത്രം ആയി ചുരുങ്ങി പോകുന്ന ഇക്കാലത്ത് പ്രണയം എന്ന വാക്കിന്റെ അര്‍ഥം പോലും പൊളിചെഴുത്തപ്പെടുന്ന ഇക്കാലത്ത് ഒരു പക്ഷെ ഒന്നും തിരചിച്ചറിയപ്പെടും എന്ന് പ്രതീക്ഷ കവിതയും പുലര്‍ത്തും എന്ന് തോന്നുന്നില്ല .
കണ്ണീരു വീണു വെന്ത കഞ്ഞി ,നിശബ്ദമാക്കപ്പെടുന്ന വിശപ്പ്‌ ,ആര്‍ത്തി മാറാത്തവരുടെ  സ്വര്‍ഗം എന്നീ പ്രയോഗം കൊണ്ട് ശ്രദ്ധിക്കപ്പെടുന്നതായി കാഴ്ച ഇല്ലാത്തവന്റെ സ്വര്‍ഗം എന്ന കവിത .ആരും കാണാത്ത ആഘോഷ രാത്രികളുടെ പിന്നാമ്പുറം കാണിച്ചു തരുന്നതാണ് ക്രിസ്തുമസ് രാത്രി എന്നാ കവിത .ആഘോഷിക്കാന്‍ അമ്മയെ വരെ കൂട്ടിക്കൊടുക്കുന്ന നവകാലത്തെ കളിയാക്കുകയും കുരിശില്‍ തറക്കുകയും ചെയ്യുന്ന കവിത .
അടുക്കള എന്ന കവിത അവസാനിക്കുന്നത് അറിവ് ഒരു പച്ച തെറിയാണ് എന്ന അറിവോടെ ആണ് .തെറി ആണല്ലോ ഏറ്റവും വികാരികമായ സംവേദന ക്ഷമത ഉള്ള ഭാഷ. അളവ് എന്നാ കവിത ഒരാളെ അളക്കാന്‍ ശ്രമിച്ചു പരാജയപ്പെടുന്നതാണ് .അളവുകള്‍ ആപേക്ഷികം ആണ് ,ആര്‍ക്കും ആരെയും അളക്കാന്‍ പറ്റുമെന്ന് തോന്നുന്നില്ല .അത് കൊണ്ട് തന്നെയാണ് കവിതയ്ക്ക് അളവ് തെറ്റുന്നത് .
വേദനിക്കുന്ന മരങ്ങളുടെ ഭാഷ ,ഇനിയും നാം പശ്ചാത്തപിക്കേണ്ടി വരും എന്നുള്ള ശാപം എന്നിവ കൊണ്ട് അടയാളം എന്നാ കവിത പതിവ് പരിസ്ഥിതി കവിതകളുടെ ഓരം ചേര്‍ന്ന് പോകുന്നു ..എല്ലാ രാത്രികളിലും വന്നു കതകില്‍ മുട്ടി പോകുന്ന ഓര്‍മ്മകള്‍..കവിക്കും കവിതക്കും പുറത്ത് വായനക്കാരനും അനുഭവപ്പെടുന്ന വരികള്‍ ആണ് അവസാനത്തെ അത്താഴം എന്ന കവിത .
ചുവന്ന മണ്ണ് ,ഘടികാര ഉടല്‍ എന്നീ കവിതകള്‍ അടക്കം വായനക്കാരന്റെ മനസ്സില്‍ കുറച്ചു കാലത്തേക്കെങ്കിലും മുറിവുകള്‍ ഉണ്ടാക്കാന്‍ പോന്ന കൂര്‍പ്പുള്ള കുറച്ചു കവിതകള്‍ ആണ് ശിവപ്രസാദിന്റെ കത്തുന്ന മഴയത്ത് ..വായനക്കാര്‍ മതിവരെ നനയട്ടെ ..എല്ലാ ആശംസകളും .
പോസ്റ്റ് ചെയ്തത് sivaprasad palod ല്‍ 9:37 AM അഭിപ്രായങ്ങളൊന്നുമില്ല:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
ചെത്തല്ലൂര്‍ നാരായണ മംഗലത്ത് മന ഇപ്പോള്‍
ഭ്രാന്താച്ചലത്തില്‍ ഭ്രാന്തന്‍ ഉരുട്ടി കയറ്റി എന്ന് വിശ്വസിക്കപ്പെടുന്ന കല്ല്‌
തലമുറയിലെ കണ്ണിയായ നാരായണ മംഗലത്ത് കുമാരസ്വാമി ഭട്ടതിരിപ്പാട്
ചെത്തലൂരിന്റെ ചിരി മുഴക്കം പന്ത്രണ്ടു മക്കളെ പെറ്റൊരമ്മേ
നിന്റെ മക്കളിൽ ഞാനാണു ഭ്രാന്തൻ
എന്റെ സിരയിൽ നുരക്കും പുഴുക്കളില്ലാ
പാഴ്‌നിഴൽ പുറ്റുകൾ കിതപാറ്റി ഉറയുന്ന
നേരു ചികയുന്ന ഞാനാണു ഭ്രന്തൻ
നേരു ചികയുന്ന ഞാനാണു ഭ്രന്തൻ
മലയാളത്തിലെ അനുഗ്രഹീത കവി മധുസൂദനന്‍ നായരുടെ ഈ കവിത മൂളാത്തവര്‍ ചുരുക്കും .കവിതയുടെ ബിന്ദു വായ അവധൂതനായ നാറാണത്ത് ഭ്രാന്തന്‍ ഭ്രാന്തന്‍ തന്റെ ബാല്യം ചിലവഴിച്ച സ്ഥലമാണ് ചെത്തല്ലൂര്‍ .    പറയി പെറ്റ പന്തിരുകുലം എന്ന ഐതിഹ്യ പെരുമയിലെ   അംഗമാണ്‌നാറാണത്ത്‌ ഭ്രാന്തൻ. തൂത പ്പുഴയുടെ തീരത്ത് ഉപേക്ഷിക്കപ്പെട്ട ഈ ഉണ്ണിയെ ചെത്തല്ലൂര്‍ നാരായണ മംഗലത്ത് ഇല്ലക്കാരാണ്  എടുത്തു വളര്‍ത്തിയത്  എന്നാണു ഐതിഹ്യം .ബാല്യം മുഴുവന്‍ ഇവിടെ കഴിച്ചു കൂട്ടിയ ഉണ്ണി അത്തിപ്പറ്റ കുന്നിലേക്ക് കല്ലുരുട്ടി കയറ്റി താഴേക്കു ഉരുട്ടി വിട്ടു ലൌകികത്യുടെ മിഥ്യ ലോകത്തിനു കാണിച്ചു കൊടുത്തു ഒരു ഭ്രാന്തൻ എന്നതിലുപരി ഒരു അവതാരമായാണ്‌ അദ്ദേഹത്തെ സങ്കൽപിച്ചുപോരുന്നത്‌. . പിന്നീട് പഠനത്തിനായി രായിരനല്ലൂരുള്ള അഴവേഗപ്പൂറ ഇല്ലത്തു വന്നു.ഇവിടെ വച്ചാണ് ഇദ്ദേഹത്തിനു ദേവിയുടെ ദര്‍ശനം ലഭിക്കുന്നത് . ചെത്തല്ലൂരില്‍മുന്‍ കാലയളവുകളില്‍  മീനത്തിൻ മൂലം നാളില്‍ അദ്ദേഹത്തിന്റെ ചാത്തം ഊട്ടുന്ന കര്‍മമായ  മീനം ഊട്ട് നടത്തി വന്നിരുന്നു .
ചെത്തല്ലൂര്‍ അത്തിപ്പറ്റ കുന്നിന്‍ മുകളില്‍ ഭ്രാന്തന് ഒരു സ്മാരകം നിര്‍മിക്കാനായി സ്ഥലം വിട്ടു നല്‍കിയിരുന്നു .പ്രവര്‍ത്തനങ്ങള്‍ക്കായി ഒരു ട്രസ്റ്റും രൂപീകരിച്ചിരുന്നു .എന്നാല്‍ ചരിത്ര പ്രാധാന്യമുള്ള ഈ ഇല്ലവും ഭ്രാന്താച്ചലവും ഉരുട്ടി കയറ്റിയ കല്ലും സംരക്ഷിക്കാന്‍ ഇത് വരെ നടപടികള്‍ ഉണ്ടായില്ലെന്നത് വിചിത്രമാണ് .ഒക്കെ ഒരു വെറും ഭ്രാന്തന്റെ സ്വപ്നം
നേരു നേരുന്ന താന്തന്റെ സ്വപ്നം" എന്ന  കവി വാക്യം പോലെ  തന്നെ ആയിമാറി നാടിന്റെ ഈ സ്വപ്നവും
മനയിലെ അന്തേവാസികള്‍ ഏറെയും സ്ഥലം മാറി പോയപ്പോള്‍ മന ഇപ്പോള്‍ അനാഥ അവസ്ഥയിലാണ് .ഇത് ഏറ്റെടുത്തു സംരക്ഷിക്കാന്‍ പുരാവസ്തു വകുപ്പ് മുന്‍കൈ എടുക്കേണ്ടതാണ് .നേരെത്തെ കുന്നായി കിടന്ന ഭ്രാന്താച്ചലം ഇപ്പോള്‍ റബ്ബര്‍ തോട്ടത്തിനു വഴിമാറി .ഇപ്പോള്‍ ഇവിടം സന്ദര്‍ശിക്കാന്‍ എത്തുന്നവര്‍ക്ക്  കല്ലിന്റെ അടുത്തെത്താന്‍ കൊടിയ ശ്രമം തന്നെ വേണം .ഇവിടേയ്ക്ക് ചെറിയ തോതില്‍ ഒരു കല്‍ പടവ് നിര്മിക്കെണ്ടിയിരിക്കുന്നു .
പോസ്റ്റ് ചെയ്തത് sivaprasad palod ല്‍ 7:30 PM അഭിപ്രായങ്ങളൊന്നുമില്ല:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
2015, മാർച്ച് 20, വെള്ളിയാഴ്‌ച
സൌജന്യമായി മൊബൈല്‍ റീ ചാര്‍ജ് നേടൂ
സുഹൃത്തുക്കളെ ഇത് പതിവ് ഓണ്‍ലൈന്‍ തട്ടിപ്പ്  ആണെന്നാണ്‌ ഞാനും കരുതിയിരുന്നത് .എന്നാല്‍ പരീക്ഷിച്ചു നോക്കുമ്പോള്‍ സംഗതി യാദാര്‍ത്ഥ്യം.ഇതിനായി ചെയ്യേണ്ടത് ഇത്രമാത്രം .ഈ ബ്ലോഗ്ഗില്‍ നല്‍കിയ ലിങ്ക് ഉപയോഗിച്ച്  www.paytm.com എന്ന സൈറ്റില്‍ കയറുക .ഇവിടെ മൊബൈല്‍ നമ്പര്‍ , ഇമെയില്‍ വിലാസം എന്നിവ നല്‍കി സൈന്‍ അപ്പ് ചെയ്യുക .അപ്പോള്‍ നല്‍കിയ മൊബൈല്‍ നമ്പറിലേക്ക് ഒരു പരിശോധന നമ്പര്‍ മേസേജ് ആയി വരും .ഇത് ആവശ്യപ്പെടുന്നിടത്ത് നല്‍കുക .paytm vallet എന്നതില്‍ ക്ലിക്ക് ചെയ്തു enter amount കോളത്തില്‍ 25 എന്നും have a promocode എന്നിടത്ത് free25 എന്നും കൊടുത്തു add money to vallet ക്ലിക്ക് ചെയ്യുക .ഇപ്പോള്‍ താങ്കളുടെ പേരില്‍ paytm.com അക്കൌണ്ടില്‍ 25 രൂപ രേഖപ്പെടുത്തിയിട്ടു ഉണ്ടാകും .
ഇനി https://paytm.com എന്ന സൈറ്റില്‍ കയറി നിങ്ങള്ക്ക് ഇഷ്ടമുള്ള നമ്പറിലേക്ക് 25 രൂപ റീ ചാര്‍ജ് ചെയ്യാം .proceed recharge എന്ന് നല്‍കിയാല്‍ തുറന്നു വരുന്ന പേജില്‍ though your paytm vallet option എടുക്കുക .റീ ചാര്‍ജ് കിട്ടിയിരിക്കും .ഞാന്‍ ഇതിനകം പത്തിലേറെ നമ്പറിലേക്ക് ശ്രമിച്ചു വിജയിച്ചിട്ടുള്ളതാണ് .എന്തെങ്കിലും സംശയം തോന്നുന്നു എങ്കില്‍ ചെയ്യാതെ ഇരിക്കാം .എല്ലാവര്ക്കും ഉപകാരപ്പെടും എന്ന് മാത്രം കരുതിയാണ് ഇങ്ങിനെ ഒരു പോസ്റ്റ്‌ ഇടുന്നത് .\
Idea Mobile Recharge Plan - Paytm.com‎
എന്ന പോലെ എല്ലാ കമ്പനി സിം നമ്പരുകളും റീചാര്‍ജ്
ചെയ്യാന്‍ കഴിയുന്നുണ്ട് .ഇതിലേക്ക് നമ്മുടെ മൊബൈല്‍ നമ്പര്‍ ,
ഇമെയില്‍ വിലാസം എന്നിവ മാത്രമേ നല്‍കേണ്ടത് ഉള്ളൂ .
പോസ്റ്റ് ചെയ്തത് sivaprasad palod ല്‍ 7:54 PM അഭിപ്രായങ്ങളൊന്നുമില്ല:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
2014, നവംബർ 2, ഞായറാഴ്‌ച
പ്രശ്നം :ദ്രാവകങ്ങള്‍ തമ്മില്‍ സാന്ദ്രതയില്‍ ഉള്ള വ്യതാസം
ആവശ്യമുള്ള സാധനങ്ങള്‍:മൂന്നു പ്ലാസ്റിക് കുപ്പികള്‍ ,മണ്ണെണ്ണ ,വെള്ളം ,വെളിച്ചെണ്ണ ,  പാഴായ ഗ്ലൂക്കോസ് ബോട്ടിലിന്റെ ലോക്ക് ,പൈപ്പ്, എം സീല്‍ പ്രവര്‍ത്തനം :ഒരു പ്ലാസ്റിക് കുപ്പിയുടെ അടിവശത്ത് രണ്ടു ദ്വാരങ്ങള്‍ ഇടുക .രണ്ടിലൂടെയും പൈപ്പ് കടത്തുക.ചോര്‍ച്ച വരാതിരിക്കാന്‍ എം സീല്‍ ഇട്ടു ഉറപ്പിക്കുക .ഈ പൈപ്പുകളുടെ അഗ്രങ്ങള്‍ മറ്റു രണ്ടു കുപ്പികളുടെ അടിവശത്ത് ദ്വാരം ഇട്ടു അതിലൂടെ കയറ്റി ഉറപ്പിക്കുക .ഇവയില്‍ ലോക്ക് പിടിപ്പിക്കുക .ഒന്നാമത്തെ കുപ്പിയില്‍ വെള്ളം എടുക്കുക .രണ്ടാമത്തെ കുപ്പിയില്‍ വെളിച്ചെണ്ണ എടുക്കുക ..ലോക്ക് തുറക്കുക .അപ്പോള്‍ വെളിച്ചെണ്ണ കുഴലിലൂടെ വന്നു വെള്ളം നിറച്ച കുപ്പിയില്‍ എത്തി വെള്ളത്തിലൂടെ കടന്നു മുകളില്‍ എത്തുന്നു .മൂന്നാമത്തെ കുപ്പിയില്‍ മണ്ണെണ്ണ എടുക്കുക . ലോക്ക് തുറക്കുക .അപ്പോള്‍ മണ്ണെണ്ണ കുഴലിലൂടെ കടന്നു വെള്ളം നിറച്ച കുപ്പിയില്‍ എത്തി വെളിച്ചെണ്ണയുടെയും മുകളില്‍ എത്തുന്നു .
നിഗമനം :വെള്ളത്തിനു സാന്ദ്രത കൂടുതല്‍ ആണ് .അത് കൊണ്ടാണ് അത് ഏറ്റവും അടിയില്‍ നില്‍ക്കുന്നത് .വെളിച്ചെണ്ണ ക്ക് വെള്ളത്തേക്കാള്‍ സാന്ദ്രത കുറവാണ് .അത് കൊണ്ട് അത് വെള്ളത്തിനു മുകളില്‍ നില്‍ക്കുന്നു .മണ്ണെണ്ണ ക്ക് വെള്ളം വെളിച്ചെണ്ണ എന്നിവയെക്കാള്‍ സാന്ദ്രത കുറവാണ് അത് കൊണ്ട് അത് ഏറ്റവും മുകളില്‍ നില്‍ക്കുന്നു .ഒരേ വ്യാപ്തം ആണെങ്കിലും ഓരോന്നിലും അടങ്ങിയിട്ടുള്ള ദ്രവ്യത്തിന്റെ അളവ് അഥവാ സാന്ദ്രതയില്‍ വ്യത്യാസം ഉള്ളത് കൊണ്ടാണ് ഇങ്ങിനെ സംഭവിക്കുന്നത്‌ .
പ്രശ്നം .ന്യൂട്ടന്റെ മൂന്നാം ചലന നിയമം
ആവശ്യമുള്ള സാധനങ്ങള്‍ :പ്ലാസ്റിക് ട്രേ,വെള്ളം ,പ്ലാസ്റിക് ജാര്‍ ,സ്ട്രോ ,പശ ,പ്ലാസ്റിക് പാത്രം ,വിനാഗിരി ,അപ്പസോഡ.
പ്രവര്‍ത്തനം :പ്ലാസ്റിക് ട്രെയില്‍ വെള്ളം നിറക്കുക .പ്ലാസ്റിക് പാത്രത്തിന്റെ നടുവിലായി ഒരു ചെറിയ പ്ലാസ്റിക് ജാര്‍ വക്കുക. ഈ ജാരിന്റെ വശത്ത് ഒരു ദ്വാരം ഇട്ടു സ്ട്രോ ഘടിപ്പിക്കുക .ഈ സ്ട്രോ പ്ലാസ്റിക് പാത്രത്തിന്റെ വശത്ത് കൂടെ ട്രെയിലെ വെള്ളത്തില്‍ എത്തുന്ന തരത്തില്‍ ഉറപ്പിക്കുക .പ്ലാസ്റിക് ജാറില്‍ വിനാഗിരി എടുക്കുക.,ഇതിലേക്ക് അപ്പ സോഡ ഇട്ടു മൂടി കൊണ്ട് അടക്കുക .
നിരീക്ഷണം :കുപ്പിയില്‍ നുരയും പതയും ഉണ്ടാകുന്നു .പൈപ്പിലൂടെ ഉണ്ടാകുന്ന വായു ട്രെയിലെ വെള്ളത്തില്‍ കുമിളകള്‍ ആയി ഉയരുന്നതിന് അനുസരിച്ച് പ്ലാസ്റിക് പാത്രം ഒരു ബോട്ട് പോലെ നീങ്ങുന്നു .\
നിഗമനം :വിനാഗിരിയും അപ്പസോഡയും പ്രവര്‍ത്തിക്കുമ്പോള്‍ കാര്ബോന്‍ ഡയോക്സൈഡ് ഉണ്ടാകുന്നു .ഇത് കുഴളില്ലൂടെ വെള്ളത്തില്‍ എത്തുന്നു .ഇത് വെള്ളത്തില്‍ ബലം പ്രയോഗിക്കുന്നു .അപ്പോള്‍ അതിന്റെ വിപരീത ദിശയില്‍ പാത്രം നീങ്ങുന്നു.ഓരോ പ്രവര്‍ത്തനത്തിനും തുല്യവും വിപരീതവും ആയ പ്രതി പ്രവര്‍ത്തനം ഉണ്ടായിരിക്കും എന്ന് ഇതിലൂടെ മനസ്സിലാക്കാം
ജല നിരപ്പിനെ എങ്ങിനെ ബാധിക്കുന്നു ?
ആവശ്യമുള്ള സാധനങ്ങള്‍:മൂന്നു പ്ലാസ്റിക് പാത്രങ്ങള്‍ ,പൈപ്പ് കഷണങ്ങള്‍ ,പശ ,വെള്ളം മണല്‍
പ്രവര്‍ത്തനം : ഒരു പ്ലാസ്റിക് പാത്രത്തിന്റെ അടിവശത്ത് രണ്ടു ദ്വാരങ്ങള്‍ ഒരേ നിരപ്പില്‍ ഉണ്ടാക്കുക.ഇവയില്‍ പൈപ്പ് കഷണങ്ങള്‍ കയറ്റി ചോര്‍ച്ച ഇല്ലാതെ ഉറപ്പിക്കുക .ഈ പൈപ്പുകളുടെ അഗ്രം മറ്റു രണ്ടു പാത്രങ്ങളുടെ അടി വശത്ത് ദ്വാരം ഇട്ടു അതില്ലൂടെ കയറ്റി ഉറപ്പിക്കുക .നടുവിലെ പാത്രത്തില്‍ മണല്‍ നിറക്കുക. ഇതിലേക്ക് വെള്ളം ഒഴിക്കുക .അതിനു ശേഷം മണല്‍ വാരി എടുക്കുക
നിരീക്ഷണം :നടുവിലെ പാത്രത്തില്‍ വെള്ളം ഒഴിക്കുമ്പോള്‍ വെള്ളം മണലില്‍ സംഭരിക്കപ്പെടുന്നു .ഇതില്‍ വെള്ളം നിറയുമ്പോള്‍ അടുത്ത രണ്ടു പാത്രത്തിലും നിരപ്പ് ഉയരുന്നു .മണല്‍ വാരി എടുക്കുമ്പോള്‍ അടുത്ത പാത്രങ്ങളിലെ ജല നിരപ്പ് കുറയുകയും ചെയ്യുന്നു .
നിഗമനം :പുഴകള്‍ക്ക് അടിയിലെ മണല്‍ പാളിയാണ് വെള്ളത്തെ മണ്ണിലേക്ക് ഇറങ്ങാന്‍ സഹായിക്കുന്നത്.അപ്പോള്‍ തൊട്ടടുത്ത ജലാശയങ്ങളില്‍ ഒക്കെ വെള്ളം ഉണ്ടാകും. എന്നാല്‍ മണല്‍ വാരുന്നതോടെ ജല സംഭരണ ശേഷി കുറയുകയും ജലാശയങ്ങളിലെ വെള്ളം കുറയുകയും ചെയ്യുന്നു .
പോസ്റ്റ് ചെയ്തത് sivaprasad palod ല്‍ 1:16 AM അഭിപ്രായങ്ങളൊന്നുമില്ല:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
2014, ഒക്‌ടോബർ 2, വ്യാഴാഴ്‌ച
കര്‍ട്ടന്‍ ഉയരുമ്പോള്‍ പിന്നണിയില്‍ നിന്നും സ്കൂള്‍ ബെല്ലിന്റെ മുഴക്കം .പ്രധാനാധ്യാപകന്‍ കടന്നു വരുന്നു ..)
പ്രധാനാധ്യാപകന്‍ : പ്രിയപ്പെട്ട കുട്ടികളെ ..ഇന്ന് ഒക്ടോബര്‍ രണ്ടു .ഇന്നത്തെ ദിവസത്തിന്റെ പ്രത്യേകത നിങ്ങള്‍ക്കെല്ലാം അറിയാവുന്നതാണല്ലോ ..എന്റെ ജീവിതമാണ് എന്റെ സന്ദേശം എന്ന് ലോകത്തിനു കാണിച്ചുകൊടുത്ത ,ഭാരതത്തെ നൂറ്റാണ്ടുകള്‍ നീണ്ട വൈദേശികാധിപത്യത്ത്തില്‍ നിന്നും മോചിപ്പിച്ച മഹാത്മാ ഗാന്ധിയുടെ  ജന്മ ദിനം  .ഈ ദിനത്തില്‍ നമ്മള്‍ നമ്മളുടെ സ്കൂളും പരിസരവും സ്വയം വൃത്തിയാക്കിക്കൊണ്ട് ഗാന്ധി മഹാത്മാവിനെ ആദരിക്കുന്ന പരിപാടി നടക്കുകയാണ് .എല്ലാവരും ഈ വേദിക്ക് മുമ്പില്‍ എത്തി ചേരെണ്ടാതാണ് .
(കുട്ടികള്‍ രംഗത്തേക്ക് വരുന്നു .പ്രധാനാധ്യാപകന്റെ മുമ്പില്‍ നില്‍ക്കുന്നു .)
പ്രധാനാധ്യാപകന്‍.:ഇന്നത്തെ ദിവസത്തില്‍ നമ്മുടെ മുഖ്യാതിഥിയായി നമ്മുടെ ഈ പരിപാടി ഉത്ഘാടനം ചെയ്യാനായി എത്തിയിരിക്കുന്നത് നമ്മുടെ വാര്‍ഡ്‌ അംഗമായ സരസ്വതി യാണ് .കുട്ടികളോട് രണ്ടു വാക്ക് സംസാരിക്കാന്‍ ഞാന്‍ അവരെ സ്നേഹപൂര്‍വ്വം ക്ഷണിക്കുന്നു .പ്രാത്ഥന ചോല്ലുന്നതിനായി ഹിമ ,വന്ദന എന്നിവരെ ക്ഷണിക്കുന്നു .
(കുട്ടികള്‍ ഗാന്ധിയെ സ്മരിച്ചു കൊണ്ടുള്ള പ്രാര്‍ത്ഥന ചൊല്ലുന്നു  )
സരസ്വതി:ബഹുമാനപ്പെട്ട  ഈ വിദ്യാലയത്തിന്റെ പ്രധാനാധ്യാപകന്‍ മോഹനന്‍ മാസ്റര്‍ ,പിടി എ പ്രസിടന്റ്റ് വിജയന്‍ പ്രിയപ്പെട്ട കുട്ടികളെ ..നമ്മുടെ രാഷ്ട പിതാവായ മഹാത്മാ ഗാന്ധിയുടെ ജന്മ ദിനം നമ്മള്‍ ഗാന്ധിജയന്തി ആയി ആഘോഷിക്കുകയാണ് .വൃത്തിയുള്ള രാജ്യമാണ് ഗാന്ധിയുടെ ജന്മ ദിനത്തില്‍ നാം അദ്ദേഹത്തിനു കൊടുക്കേണ്ട സമ്മാനം .ഇന്ന് രാജ്യം ഒന്നാകെ നടപ്പാക്കി കൊണ്ടിരിക്കുന്ന സ്വച് ഭാരത്‌ യന്ജത്തില്‍ നമുക്കും പങ്കാളികളാകാം .
ഈ സമയത്ത് ഞാന്‍ വലിയ ഒരു പ്രസംഗത്തിനു മുതിരുന്നില്ല .ഗാന്ധി മുന്നോട്ടു വച്ച സഹനത്തിലും അഹിംസയിലും ഊന്നി ഭാവിയിലെ നല്ല പൌരന്മാര്‍ ആകാന്‍ എല്ലാവരെയും ആശംസിച്ചു കൊണ്ട് ഞാന്‍ നിറുത്തട്ടെ .(കുട്ടികള്‍ താളത്തില്‍ കയ്യടിക്കുന്നു )
പ്രധാനാധ്യാപകന്‍:അടുത്തതായി നിങ്ങളോട് സംസാരിക്കുന്നത് നമ്മുടെ വിദ്യാലയത്തിന്റെ പി ടിഎ പ്രസിടന്റ്റ് ആയ വിജയന്‍ അവര്‍കള്‍ ആണ് .അദ്ദേഹത്തെ സ്നേഹത്തോടെ ക്ഷണിക്കുന്നു .
വിജയന്‍:ബഹുമാനപ്പെട്ട പ്രധാനാധ്യാപകന്‍ മോഹനന്‍ മാസ്റര്‍ ,വാര്‍ഡ്‌ അംഗം സരസ്വതി ,പ്രിയപ്പെട്ട കുട്ടികളെ ഭാരതത്തിലെ ഏതൊരു കൊച്ചുകുട്ടിക്ക് പോലും പരിചിതമായ വ്യക്തിത്വമാണ് മഹാത്മാ ഗാന്ധിയുടേത് .സത്യം കൊണ്ടും സമത്വം സഹനം കൊണ്ടും അഹിംസ കൊണ്ടും അദ്ദേഹം നമ്മുടെ രാജ്യത്തെ ബ്രിട്ടീഷുകാരില്‍ നിന്നും മോചിതമാക്കി ..ഈ അവസരത്തില്‍ അദ്ദേഹത്തിന്റെ പാവന സ്മരണക്കു മുമ്പില്‍ നമസ്കരിച്ചു കൊണ്ട് ഞാന്‍ എന്റെ വാക്കുകള്‍ അവസാനിപ്പിക്കുന്നു .(കുട്ടികള്‍ താളത്തില്‍ കയ്യടിക്കുന്നു )
പ്രധാനാധ്യാപകന്‍.:അടുത്തതായി നമ്മുടെ സ്കൂള്‍ ലീഡര്‍ ദീപക് ശശി നിങ്ങളോട് സംസാരിക്കുന്നതായിരിക്കും .
ദീപക് ശശി :ബഹുമാനപ്പെട്ട പ്രധാനാധ്യാപകന്‍ മോഹനന്‍ മാസ്റര്‍ ,വാര്‍ഡ്‌ അംഗം സരസ്വതി ,നമ്മുടെ പിടി എ പ്രസിടന്റ്റ് വിജയന്‍ ,പ്രിയപ്പെട്ട കൂട്ടുകാരെ ..ഇന്ന് നമ്മള്‍ ഇവിടെ കൂടിയിരിക്കുന്നത് ഗാന്ധി ജയന്തി സമുചിതമായി ആഘോഷിക്കാനാണ് .കുട്ടികളുടെ കലാപരിപാടികള്‍ക്ക് ശേഷം നമ്മള്‍ സ്കൂളും പരിസരവും വൃത്തിയാക്കാന്‍ ആരംഭിക്കും .എല്ലാവരും സജീവമായി പങ്കെടുക്കണം എന്നും മഹാത്മാവിന്റെ ഉപദേശങ്ങള്‍ ജീവിതത്തില്‍ പകര്‍ത്തണം എന്നും വിനീതമായി അപേക്ഷിക്കുന്നു .(കുട്ടികള്‍ താളത്തില്‍ കയ്യടിക്കുന്നു )
പ്രധാനാധ്യാപകന്‍: പ്രിയപ്പെട്ടവരേ അടുത്തതായി ഈ വേദിയില്‍ നമ്മുടെ വിദ്യാലയത്തിലെ സംസ്കൃതം അധ്യാപിക ധന്യ ടീച്ചര്‍ രചിച്ചു സംവിധാനം ചെയ്ത  നാടകം ഗാന്ധി ദര്‍ശനം അരങ്ങേറുന്നു .എല്ലാവരെയും നാടകം കാണുന്നതിനു ക്ഷണിച്ചുകൊളളുന്നു..
കുട്ടികള്‍ :ഹായ് നാടകം നാടകം .
(എല്ലാവരും രംഗത്ത് നിന്നും പിറകിലേക്ക് മാറുന്നു .പിന്നണിയില്‍ നിന്നും ഞങ്ങളുടെ നാടകം ഗാന്ധിദര്‍ശനം ഇതാ ആരംഭിക്കുകയായി )
(രംഗത്ത് ഒരു ആശ്രമം .ആചാര്യന്‍ ,മുമ്പിലായി ഇരിക്കുന്ന കുട്ടികള്‍ എന്നിവര്‍ .)
ആചാര്യന്‍ :പ്രിയപ്പെട്ട കുട്ടികളെ ..നമ്മുടെ ആരാധ്യനായ മഹാത്മാ ഗാന്ധി ഇന്ന് നിങ്ങളെ സന്ദര്‍ശിക്കുന്നതിനായി ഇവിടെ എത്തിയിട്ടുണ്ട് .അദ്ദേഹത്തെ നമ്മുടെ ആശ്രമത്തിനു വേണ്ടി ഞാന്‍ സ്വാഗതം ചെയ്യുന്നു .സ്വാഗതം മഹാത്മന്‍ സ്വാഗതം ..
(വേദിയിലേക്ക് ഗാന്ധി കടന്നു വരുന്നു.കുട്ടികളും ആചാര്യനും എഴുനേറ്റു അദ്ദേഹത്തെ വണങ്ങുന്നു  )
എല്ലാവരും :സ്വാഗതം മഹാത്മന്‍ സ്വാഗതം ..
ഗാന്ധി :സ്വാഗതം.ഇന്ന് എന്താണ് എല്ലാവരും ആശ്രമത്തില്‍ വൈകി എത്തിയത് ?
കുട്ടി :അയ്യോ മഹാത്മന്‍ ഇന്ന് രാവിലെ ഭയങ്കര മഴ ആയിരുന്നു .അത് കൊണ്ട് പുറപ്പെടാന്‍ വൈകി .ഈ നശിച്ച മഴയെ കൊണ്ട്  ഞങ്ങള്‍ തോറ്റ് പോയി ..
ഗാന്ധി :കുട്ടികളെ നിങ്ങള്‍ ഇങ്ങിനെ മഴയെ കുറ്റം പറയരുത്/മഴ ഒരിക്കലും ഒരു ശല്യം അല്ല.മഴ അതിന്റെ ജോലിയാണ് ചെയ്തു കൊണ്ടിരിക്കുന്നത് ,മഴ ഇല്ലെങ്കില്‍ ചെടികള്‍ എങ്ങിനെ വളരും ?നദികള്‍ എങ്ങിനെ ഒഴുകും ?കുടിക്കാന്‍ നമുക്ക് എങ്ങിനെ വെള്ളം കിട്ടും ?
കുട്ടികള്‍ :എന്നാലും മഹാത്മന്‍ ..
ഗാന്ധി :നമ്മുടെ തെറ്റുകള്‍ക്ക് നാം ഒരിക്കലും അന്യരെ കുറ്റപ്പെടുത്തരുത് .ഇപ്പോള്‍ മഴയെ കുറ്റപ്പെടുത്തി വൈകി വന്നതിനു ഒഴിവുകഴിവുകള്‍ പറയുകയാണ്‌ നിങ്ങള്‍ ചെയ്തത് .ജീവിതത്തില്‍ ഒരിക്കലും നമ്മള്‍ അങ്ങിനെ ആകരുത് .
കുട്ടികള്‍ :മഹാത്മന്‍ ,ഇനി ഒരിക്കലും ഞങ്ങള്‍ അങ്ങിനെ ചെയ്യില്ല,. ഞങ്ങള്‍ ഇനി എന്നും നേരെത്തെ ആശ്രമത്തില്‍ എത്തിക്കോളാം
ഗാന്ധി :ആകട്ടെ ..നല്ല കുട്ടികള്‍ ..ശരി നിങ്ങളില്‍ എപ്പോളും നേര് പറയുന്നവര്‍ ആരൊക്കെയാണ് ?ഒന്ന് കൈ പോക്കാമോ ?
(കുട്ടികളില്‍ ചിലര്‍ കൈ പൊക്കുന്നു )
ഗാന്ധി :ആകട്ടെ വല്ലപ്പോളും കള്ളം പറയുന്നവര്‍ ആരൊക്കെ ഉണ്ട് .ഒന്ന് കൈ പൊക്കാമോ ?
(കുട്ടികളില്‍ ആദ്യം രണ്ടു പേരും പിന്നെ മുഴുവന്‍ ആളുകളും കൈപൊക്കുന്നു )
ആചാര്യന്‍ :മഹാത്മാവേ ..കുട്ടികള്‍ക്ക് തെറ്റ് പറ്റിയതാകും .ഇവരാരും തന്നെ കള്ളം പറയുന്നവര്‍ അല്ല. അങ്ങ് ഞങ്ങളോട് കോപിക്കരുത് ..
ഗാന്ധി :കുട്ടികളെ നിങ്ങളെ ഞാന്‍ അഭിനന്ദിക്കുന്നു .നിങ്ങള്ക്ക് വേണം എങ്കില്‍ എന്നെ ബോധിപ്പിക്കാന്‍ കൈ പൊക്കാതെ ഇരിക്കാമായിരുന്നു .വല്ലപ്പോളും കള്ളം പറയാറുണ്ട്‌ എന്ന് സമ്മതിച്ചത് തന്നെ വലിയ സത്യസന്ധതയാണ് .ഒരിക്കലും നിങ്ങള്‍ കള്ളം പറയുകയോ പ്രവര്‍ത്തിക്കുകയോ ചെയ്യരുത് ..എനിക്ക് മറ്റൊരു സ്ഥലത്ത് പോകേണ്ടതുണ്ട് .ഞാന്‍ പോയിക്കൊള്ളട്ടെ ..നിങ്ങള്‍ നന്നായി വരും .
(കുട്ടികള്‍ എഴുനേറ്റു ഗാന്ധിയെ തൊഴുതു വണങ്ങുന്നു )
ആചാര്യന്‍  :നന്ദി മഹാത്മന്‍ ..താങ്കള്‍ ഞങ്ങളുടെ കണ്ണു തുറപ്പിച്ചു ..
(ഗാന്ധി നടന്നകലുന്നു .ആചാര്യനും കുട്ടികളും അദ്ദേഹത്തെ അനുഗമിക്കുന്നു .)
രംഗത്തിന്റെ ഒരു വശത്ത് നിന്നും ഗാന്ധി വരുന്നു ..അദ്ദേഹത്തിന്റെ പിറകില്‍ അനുയായികള്‍ .വേദിയുടെ ഒരു കോണില്‍ നിന്ന് ഗാന്ധി പ്രസംഗിക്കുന്നു .)
ഗാന്ധി :പ്രിയപ്പെട്ടവരേ ..കാലങ്ങളായി വിദേശികള്‍ നമ്മളെ അടിച്ചമര്‍ത്തുകയാണ് .നമ്മുടെ ഉത്പന്നങ്ങള്‍ കൊള്ളയടിച്ചു അവര്‍ കാശുണ്ടാക്കുന്നു .എന്നിട്ട് കൂടിയ വിലക്ക് അതെ ഉല്‍പ്പന്നങ്ങള്‍ നമുക്ക് തന്നെ വില്‍ക്കുന്നു .കൂടിയ നികുതി അടിച്ചേല്‍പ്പിക്കുന്നു .ഇതിനെതിരെ പ്രതിഷേധിക്കാന്‍ നമുക്ക് കഴിയണം
അനുയായികള്‍ :നമുക്ക് എന്ത് ചെയ്യാനാകും മഹാത്മാവേ ?
ഗാന്ധി :നാം ഇന്ന് ദണ്ടി കടപ്പുറത്തെക്ക് ജാഥ നടത്താന്‍ പോകുന്നു .അവിടെ വച്ച് നമ്മള്‍ ഇന്ന് സ്വയംകടല്‍ വെള്ളം കുറുക്കി ഉപ്പുണ്ടാക്കണം .അങ്ങിനെ ഉപ്പിനെതിരെ ചുമത്തിയ അധിക നികുതിയോടു നമുക്ക് സമരം ചെയ്യണം ..
അനുയായികള്‍ :ബ്രിട്ടീഷുകാര്‍ നമ്മളെ അടിച്ചമാര്ത്തില്ലേ മഹാത്മാവേ ?
ഗാന്ധി :അവര്‍ ചെയ്യും സംശയം ഇല്ല .നമ്മളെ മര്‍ദിച്ചു പരാജയപ്പെടുത്താന്‍ അവര്‍ ശ്രമിക്കും .പക്ഷെ നമ്മള്‍ സമാധാനത്തിന്റെ മാര്‍ഗം കൈവിടരുത് ...നമ്മള്‍ സമരം വിജയിപ്പിക്കുക തന്നെ ചെയ്യും .നമുക്ക് കടപ്പുറത്തെക്ക് നീങ്ങാം .
ഗാന്ധി :ഭാരത് മാതാ കീ ജയ്‌ ...
അനുയായികള്‍ :ഭാരത്‌ മാതാ കീ ജയ്‌ ..മഹാത്മാ ഗാന്ധി കീ ജയ്‌
(അവര്‍ വേദിയിലൂടെ പല തവണ വലം വച്ച് വേദിയുടെ മധ്യഭാഗത്തായി ഇരുന്നു പാത്രങ്ങളില്‍ വെള്ളം എടുത്തു ഉപ്പു കുറുക്കുന്നതായി അഭിനയിക്കുന്നു .
ഗാന്ധി :ഇതാ നമ്മള്‍ വിജയിച്ചിരിക്കുന്നു .നാം കുറുക്കിയ ഉപ്പു ...നികുതി വര്‍ധനവിനെ നമ്മള്‍ ഇങ്ങിനെ സമാധനാന പരമായി ലംഘിച്ചിരിക്കുന്നു ...
അനുയായികള്‍ :(സന്തോഷത്തോടെ )മഹാത്മാവേ നമ്മള്‍ വിജയിച്ചിരിക്കുന്നു ,നമ്മള്‍ വിജയിച്ചിരിക്കുന്നു .
(രണ്ടു പട്ടാളക്കാര്‍ വന്നു സമരക്കാരെ അടിക്കുന്നു  .)
ഗാന്ധി :ഭാരത് മാതാ കീ ജയ്‌ ...ബ്രിട്ടീഷുകാര്‍ ഇന്ത്യ വിടുക ...
അനുയായികള്‍ :ഭാരത്‌ മാതാ കീ ജയ്‌ ..മഹാത്മാ ഗാന്ധി കീ ജയ്‌ ....ബ്രിട്ടീഷുകാര്‍ ഇന്ത്യ വിടുക
പട്ടാളക്കാര്‍ അവരെ കൈകള്‍ പിറകില്‍ കെട്ടി വേദിയില്‍ നിന്നും കൊണ്ട് പോകുന്നു )
രംഗത്തേക്ക്  ഗാന്ധിജി ചര്‍ക്കയുമായി വരുന്നു .ചര്‍ക്കയില്‍ നൂല്‍ നൂല്ക്കുന്നു .ആ സമയം ഒരാള്‍ കടന്നു വരുന്നു .)
ആള്‍ :മഹാത്മന്‍ നമ്മള്‍ വിജയിച്ചിരിക്കുന്നു .നമുക്ക് സ്വാതന്ത്യം ലഭിച്ചിരിക്കുന്നു ...
രണ്ടാമന്‍ :മഹാത്മന്‍ ഹിന്ധുക്കായി ഭാരതവും മുസ്ലീങ്ങള്‍ക്കായി പാകിസ്ഥാനും ..
ഗാന്ധി :സ്വാതന്ത്ര്യം അത് ഞാന്‍ ഏറെ ആഗ്രഹിച്ചതാണ്‌ .പക്ഷെ വിഭജനത്തിലൂടെ ഇന്ത്യയെ കീറി മുറിച്ചു കൊണ്ടുള്ള സ്വാതന്ത്ര്യം വിജയം അല്ല പരാജയം ആണ് ..ഞാന്‍ ഇതില്‍ ഏറെ ദുഖിതനാണ് .
രണ്ടു പേരും : നമുക്ക് സ്വാതന്ത്ര്യത്തെ ആഘോഷിക്കാം മഹാത്മാവേ ..
മൂന്നാമന്‍ (രംഗത്തേക്ക് ഓടി വന്നു കൊണ്ട് ):മഹാത്മന്‍ ..കല്‍ക്കട്ടെയിലെ തെരുവുകളില്‍ കലാപം പൊട്ടി പുറപ്പെട്ടു കഴിഞ്ഞു  .ആളുകള്‍ രണ്ടു കൂട്ടങ്ങളായി ലഹള തുടങ്ങി ക്കഴിഞ്ഞു .കൊള്ളിവയ്പും കൊള്ളയും നടക്കുകയാണ് മഹാത്മന്‍
ഗാന്ധി :എന്റെ എല്ലാ സ്വപ്നങ്ങളും പൊലിഞ്ഞിരിക്കുന്നു...ഒരിക്കലും ഉണ്ടാകരുത് എന്ന് കരുതിയ വിഭജനം. എനിക്ക് സന്തോഷിക്കാന്‍ ആകുന്നില്ല ..വരൂ എനിക്ക് ഉടന്‍ കല്‍ക്കട്ടയിലെ തെരുവുകളില്‍ എത്തണം ...കലാപത്തില്‍ ഒരു പക്ഷെ ഞാന്‍ മരിച്ചു കൊള്ളട്ടെ..എന്നാലും സഹോദരന്മാര്‍ ആയി കാണേണ്ട ജനത പരസ്പരം തല്ലിചാകുന്നത് എനിക്ക് കണ്ടു നില്‍ക്കാന്‍ വയ്യ ..വരൂ നമുക്ക് അങ്ങോട്ട്‌ പോകാം ..(എല്ലാവരും നടന്നു അകലുന്നു )
(രംഗത്ത് ഒരു ഭജന മണ്ഡപം .പുറത്ത് നിന്നും മൂന്നു അനുയായികള്‍ മണ്ഡപത്തിലേക്ക് കടന്നു വരുന്നു )
ഒന്നാമന്‍ : നമ്മുടെ എല്ലാരുടെയും ബാപ്പുജി ,ലോകത്തിന്റെ മഹാത്മജി അല്‍പ സമയത്തിനകം ഈ മണ്ഡപത്തിലേക്ക് കടന്നു വരും. നമുക്ക് പ്രാര്‍ത്ഥന ആരംഭിക്കാം
(അനുയായികള്‍ രംഗത്ത് ചമ്രം പടിഞ്ഞു ഇരിക്കുന്നു .ഒന്നാമന്‍ പ്രാര്‍ത്ഥന ചൊല്ലി കൊടുക്കുന്നു .മറ്റു രണ്ടുപേരും അത്  ഏറ്റുചൊല്ലുന്നു.
ഭജ് പ്യാരേ തൂ സീതാറാം
ഒന്നാമന്‍ : (തന്റെ വസ്ത്രത്തില്‍ തൊട്ടു കൊണ്ട്നോകൊണ്ട് )  നോ ക്കൂ ഈ വസ്ത്രം ഞാന്‍ എന്റെ സ്വന്തം കൈ കൊണ്ട് നെയ്തുണ്ടാക്കിയ നൂല് കൊണ്ട് നിര്‍മിച്ചതാണ് .മഹാത്മജി എന്നെ പഠിപ്പിച്ച പാഠം..
രണ്ടാമന്‍ :മഹാത്മജിയുടെ ഉപദേശം സ്വീകരിച്ചു ഞാന്‍ വിദേശ വസ്തുക്കള്‍ പാടെ ഉപേക്ഷിച്ചു .ഇപ്പോള്‍ അഹിംസയാണ് എന്റെ മനസ്സ് നിറയെ ..
മൂന്നാമന്‍ :ഇതാ മഹാത്മജി നമ്മുടെ മണ്ഡപത്തിലേക്ക് വരുന്നു .നമുക്ക് അദ്ദേഹത്തെ സ്വാഗതം ചെയ്യാം .
(മൂന്നു പേരും എഴുന്നേറ്റ് മഹാതാവിനെ വന്ദിക്കുന്നു .രംഗത്തേക്ക് മഹാത്മാ ഗാന്ധി കടന്നു വരുന്നു .മനു ,ആഭ എന്നീ സഹായികള്‍ ഒപ്പം ഉണ്ട് )
മൂന്നു പേരും :സ്വാഗതം മഹാത്മാ ..
മഹാത്മാ ഗാന്ധി :നമ്മുടെ ലക്‌ഷ്യം ഭാരതത്തിന്റെ സ്വാതന്ത്ര്യമായിരുന്നു  ..അഹിംസയിലൂടെയും സഹനത്തിലൂടെയും നാം അത് നേടിയെടുക്കുക തന്നെ ചെയ്തു .നമുക്ക് പ്രാര്‍ത്ഥന തുടരാം ..
(ഗാന്ധി രംഗത്തിന്റെ നടുവില്‍ ആയി ഇരിക്കുന്നു .പ്രാര്‍ത്ഥന ആരംഭിക്കുന്നു )
ഭജ് പ്യാരേ തൂ സീതാറാം ..
(രംഗത്തിന്റെ ഒരു വശത്ത് കൂടി ഗോട്സെ കടന്നു വരുന്നു .ചുറ്റും നോക്കി തന്റെ വസ്ത്രത്തില്‍ ഒളിപ്പിച്ചു വച്ച തോക്ക് കൊണ്ട് ഗാന്ധിയെ വേദി വയ്ക്കുന്നു )
ഗാന്ധി :ഹേ റാം ഹേ റാം ഹേ റാം (പിന്നില്‍ ഇരിക്കുന്ന ആളിന്റെ മടിയിലേക്ക്‌ വീഴുന്നു .അനുയായികള്‍ ഞെട്ടലോടെ രംഗത്ത് ,പേടിച് നിലവിളികള്‍ )
മനു:(ഗാന്ധിയുടെ കാലുകള്‍ മടിയിലേക്ക്‌ വച്ചു )മഹാത്മന്‍ ,കണ്ണു തുറക്ക് ,കണ്ണു തുറക്കൂ..മനു ആണ് വിളിക്കുന്നത്‌ ..മഹാത്മന്‍ ....
ആഭ: കൂട്ടരേ (കരച്ചിലോടെ )..മഹാതമാവേ അങ്ങ് ഞങ്ങളെ വിട്ടു പിരിഞ്ഞല്ലോ ...
(വേദി മൂകമായി ഇരിക്കുമ്പോള്‍ രംഗത്തേക്ക് അടുത്ത ആള്‍ കടന്നു വരുന്നു ..)
നാലാമന്‍ :ഇല്ല മഹാത്മാവ് മരിക്കുന്നില്ല ...ഈ ലോകം ഉള്ളിടത്തോളം കാലം ജനകോടികളുടെ ഹൃദയത്തില്‍ അദ്ദേഹം ജീവിച്ചു കൊണ്ടേ ഇരിക്കും )
പിന്നണിയില്‍ നിന്നും ഭജന കേള്‍ക്കുന്നു .വേദിയില്‍ ഇരിക്കുന്നവര്‍ അത് ഏറ്റു ചൊല്ലുന്നു )
ഭജ് പ്യാരേ തൂ സീതാറാം .
(കര്‍ട്ടന്‍ പതുക്കെ താഴുന്നു )
പോസ്റ്റ് ചെയ്തത് sivaprasad palod ല്‍ 6:26 AM 1 അഭിപ്രായം:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
2014, ഒക്‌ടോബർ 1, ബുധനാഴ്‌ച
കൌതുക വാര്‍ത്തയല്ല .സംഗതി സത്യം .കോഴിക്കോട് ബേബി മെമ്മോറിയല്‍ ആശുപത്രിയിലാണ് ഈ സംവിധാനം ഒരുക്കിയിട്ടുള്ളത് .ഭാരതത്തില്‍ ആദ്യമാണ് ഇങ്ങിനെ ഒരു പരീക്ഷണം .
പ്രഥമ ശുശ്രൂഷ സജ്ജീകരണങ്ങള്‍ ഇതിലുണ്ട് .പുറമേ  ,പള്‍സ് ഓക്സിമീറ്റര്‍ രോഗിയുടെ ഷുഗര്‍ നില നോക്കാനുള്ള ഗ്ലൂക്കൊമെറെര്‍ ,പ്രഷര്‍ പരിശോധനക്കുള്ള ബി പി അപാരട്ടസ്   ,അത്യാവശ്യ ഘട്ടങ്ങളില്‍ ജീവവായു നല്‍കാന്‍ ഉള്ള മിനി ഓക്സിജന്‍ സിലിണ്ടര്‍ ,അപകട ഘട്ടങ്ങളിലെ തീ അണക്കാനുള്ള അഗ്നിശമനി ,വാഹനങ്ങക്കുള്ളില്‍ ആളുകള്‍ കുടുങ്ങിയാലോ ,കെട്ടിടങ്ങള്‍ക്ക് ആപത്ത് പറ്റി ഉള്ളില്‍ കുടുങ്ങിയവരെ പുരത്തെടുക്കാണോ ലോഹ ഭാഗങ്ങള്‍  മുറിക്കാനുള്ള കട്ടര്‍ ,ഹാഫ് സ്പൈന്‍ ബോര്‍ഡ്,ആംബു ബാഗ് ,ജീവരക്ഷക്കുള്ള മരുന്നുകള്‍ എന്നിവയാണ് ബൈക്ക് ആംബുലന്‍സില്‍ ഉണ്ടാവുക
പ്രത്യേകം പരിശീലനം ലഭിച്ച വളന്റിയര്‍ ആയിരിക്കും ബൈക്കില്‍ പറന്നെത്തുക . .സൗകര്യം ലഭിക്കുന്നതിനു 9747200002 നമ്പരില്‍ വിളിക്കണം
(വാര്‍ത്ത ഫേസ് ബുക്കില്‍ എത്തിച്ച സുഹൃത്തിന് കടപ്പാട് )
പോസ്റ്റ് ചെയ്തത് sivaprasad palod ല്‍ 8:10 PM 2 അഭിപ്രായങ്ങൾ:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
വളരെ പുതിയ പോസ്റ്റുകള്‍ വളരെ പഴയ പോസ്റ്റുകള്‍ ഹോം
ഇതിനായി സബ്‌സ്ക്രൈബ് ചെയ്ത: പോസ്റ്റുകള്‍ (Atom)
യോഗദിന സ്മരണക്കായി നാണയങ്ങള്‍ ദേശാന്തര യോഗദിനത...
എന്റെ പൂര്‍ണ്ണമായ പ്രൊഫൈൽ കാണൂ
ചിത്ര വിന്‍ഡോ തീം. Blogger പിന്തുണയോടെ.